Nyu-Yorklik ayol uy hayvonlarining aynan nusxasini yaratish orqali daromad qilmoqda

Nyu-Yorkda yashovchi 56 yoshli Linda Fachchi 2012-yilda yungdan o‘yinchoqlar yasashni boshlagan. Vaqt o‘tishi bilan uning asosiy yo‘nalishi uy hayvonlarining aynan nusxasini yaratish bo‘ldi. Ayol ularni hayvonlarning suratiga qarab yaratadi, deb yozadi ForumDaily.

Bitta “uy hayvonini” yaratishga o‘rtacha olti soatgacha vaqt sarflanadi.

Rassomning so‘zlariga qaraganda, hayvonlar nusxasini yaratish jarayonida tashqi ko‘rinish va hayvon rangi aniqligiga rioya etish eng asosiysidir. Fachchi o‘z ijodi davomida 100 dan ortiq itning nusxasini yaratgan.

Dizayner ba’zan vafot etgan itlarning nusxasini yaratish buyurtmalarini ham olganligini tan oladi. Ba’zan uy hayvonlarini sog‘ingan egalari ularning nusxasini haqiqiy yungidan yaratishni buyurtma bergan.

Lindaning ishlari orasida mushuklar, qushlar, quyon va olmaxonlarning nusxalari ham bor.